自舒州追送朱氏女弟憩獨山館宿木瘤僧舍明日度長安嶺至皖口
作者：王安石
朝代：宋

paragraphs: 晨霜踐河梁，落日憩亭皋。
念彼千里行，惻惻我心勞。
攬轡上層岡，下臨百仞濠。
寒流咽欲絕，魚鼈久已逃。
暮行苦邅迴，細路隠蓬蒿。
驚麏出馬前，鳥駭亡其曹。
投僧避夜雨，古檠昏無膏。
山木鳴四壁，疑身在波濤。
平明長安嶺，飛雪忽滿袍。
天低浮雲深，更覺所向高。